ПРОЦЕДУРА ЗА СЛУЖЕБЕН ОБМЕН НА ДОКУМЕНТИ ЗА ЗАВЪРШЕНИ ЗДРАВНООСИГУРИТЕЛНИ ПЕРИОДИ СЪГЛАСНО ЧЛЕН 6 ОТ РЕГЛАМЕНТ (ЕО) № 883/2004 И ЧЛЕН 12(1) ОТ РЕГЛАМЕНТ (ЕО) № 987/2009

Процедурата за служебен обмен на документи за завършени осигурителни периоди по силата на член 12, параграф 1 от Регламент (ЕО) № 987/2009 е директно приложима за компетентните институции, както следва: „За целите на прилагането на член 6 от основния регламент компетентната институция се свързва с институциите на държавите-членки, чието законодателство също се е прилагало спрямо съответното лице, с цел установяване на всички периоди, завършени съгласно тяхното законодателство“. На практика това означава, че във всички случаи чуждите здравноосигурителни институции са задължени да изискват по служебен път чрез хартиен формуляр S040 или структуриран електронен документ (СЕД) S040 издаването на S041 от НЗОК/РЗОК, когато български здравноосигурени лица трябва да започнат ново здравно осигуряване в други страни от ЕС, при условията за сумиране на осигурителни периоди съгласно член 6 от Регламент (ЕО) № 883/2004. Процедурата по член 12, параграф 1 от Регламент (ЕО) № 987/2009 не зависи от актуализация на вътрешно-административни актове на НЗОК или от изменение и допълнение на национални нормативни актове като Наредба № 14 от 2007 г. за реда за издаване на документи, необходими за упражняване на здравноосигурителни права съгласно правилата за координация на системите за социална сигурност (обн., ДВ, бр. 41 от 21.05.2019 г.). Нещо повече - член 12, параграф 1 от Регламент (ЕО) № 987/2009 има предимство пред съответната разпоредба от Наредба № 14, която предвижда издаването на формуляр S041 по искане на заинтересованите здравноосигурени лица. В тази връзка е и предписанието на член 15, алинея 2 (ДВ, бр. 46 от 2007 г.) от Закона за нормативните актове, съгласно който: „Ако нормативен акт противоречи на регламент на Европейския съюз, прилага се регламентът“. Това правно решение наложи утвърждаването на ново заявление за обмен на документи за завършени здравноосигурителни периоди съгласно правилата за координация на системите за социална сигурност. Новото заявление е със заглавие „Заявление за служебен обмен на документи за завършени здравноосигурителни периоди съгласно член 6 от Регламент (ЕО) № 883/2004 и член 12(1) от Регламент (ЕО) № 987/2009“ и е публикувано на официалната Интернет страница на НЗОК, рубрика „Международни въпроси“, подрубрика „Европейска интеграция“ – линк „**Сумиране на здравноосигурителни периоди, придобити в различни държави от ЕС“. Заявлението е предназначено за български граждани, които са били здравно осигурявани в други държави-членки, с отпаднало основание (напр. прекратен трудов договор или прекратено пребиваване) за социално и здравно осигуряване в тези страни. Старото заявление със заглавие „З**аявление за издаване/изискване на формуляр S041“ е отменено и свалено от линк „[Сумиране на здравноосигурителни периоди, придобити в различни държави от ЕС](https://www.nhif.bg/page/191)**“, което означава че при необходимост от започване на ново здравно осигуряване в други държави-членки, българските граждани могат да се позоват на служебния обмен на документи за завършени здравноосигурителни периоди пред съответните чужди здравноосигурителни институции.** По принцип чуждите здравноосигурителни институции трябва да се съобразяват с директното прилагане на член 12 (Сумиране на периоди) от Регламент (ЕО) № 987/2009. При нарушение на процедурата по член 12 от Регламент (ЕО) № 987/2009 засегнатите осигурени лица могат да потърсят благоприятно решение на случая чрез мрежата SOLVIT – система, която цели отстраняване на пречките при свободното движение на хора, стоки, услуги и капитали. Отправянето на искане за разрешаване на проблем с посредничеството на SOLVIT е максимално опростено и става чрез факс, поща или електронна поща – на електронния адрес на Националния SOLVIT Център в съответната държава, с която заинтересованото лице има „административна връзка“. В България Националният SOLVIT Център е създаден в рамките на дирекция „Координация по въпросите на Европейския съюз и международните финансови институции“ към администрацията на Министерския съвет.